Man verongeluk kort ná ma se moord | Maroela Media
'n 26-jarige man van die Kwanobuhle-nedersetting, Oos-Kaap, het verongeluk, oomblikke ná hy sy ma na bewering vermoor het.
Volgens kol. Priscilla Naidu, polisiewoordvoerder, het Siya Tshem Maandag omstreeks 02:00 glo sy 72-jarige ma in 'n huis in Kwanobuhle doodgeslaan.
"Nozipho Tshem het na bewering in die sitkamer van haar oorlede dogter se huis geslaap toe Siya (haar seun) die kamer binnekom. Daar word beweer dat daar 'n herrie tussen hulle losgebars het. Tshem is herhaaldelik met 'n hamer op haar kop geslaan," sê Naidu.
Tshem het op die toneel aan haar beserings beswyk. Siya het weggehardloop.
"Die familielede het na die polisiestasie gegaan en die voorval aangemeld. Die motief vir die wrede aanval en moord is nog nie bekend nie. 'n Moordsaak is geopen."
Terwyl die polisie nog op die toneel was, is daar 'n klag van strafbare manslag in Matanzimastraat (Kwanobuhle-hoofweg) aangemeld. Die bestuurder van 'n Volkswagen Polo het hom na bewering omstreeks 04:30 by die polisiestasie aangemeld en die polisie ingelig dat hy 'n persoon gestamp het.
"Toe die polisie by die toneel aankom, het hulle 'n man in die pad aangetref. Hy is dood voordat hy enige mediese hulp ontvang het. Die oorledene is later geïdentifiseer as Siya, Nozipho se seun en ook 'n verdagte in haar moordsaak."
Die saak van strafbare manslag word tans ondersoek.
Nozipho én haar seun woon eintlik in Kaapstad en het vroeër vandeesmaand die begrafnis van haar dogter bygewoon.
G'n rede tot paniek oor ingewandskoors
dus sad…. wat besiel kinders om hul ouers dood te maak. Eer jou vader en jou moeder …
Die blinde sambok het hard geslaan. Hoe op aarde kan jy jou eie moeder so wreeddadig vermoor.
Innige meegevoel aan die dogter en haar familie met die dood van hul moeder. Dit moet vreeslike trauma wees waain die dogter en haar familie hul nou bevind.